
[bookmark: TextBodyBegin]Európsky parlament,
–	so zreteľom na svoje predchádzajúce uznesenia o Tunisku,
–	so zreteľom na dohodu o pridružení medzi EÚ a Tuniskom,
–	so zreteľom na memorandum o porozumení medzi EÚ a Tuniskom,
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže právnička a novinárka Sonia Dahmání bola v máji 2024 zatknutá v kancelárii Advokátskej komory Tuniska potom ako vystúpila vo vysielaní televízneho kanála Carthage+; keďže od svojho zatknutia bolo proti nej začatých päť samostatným súdnych konaní a bola trikrát odsúdená; keďže sa plánujú ďalšie súdne konania a jej celkový trest by mohol dosiahnuť až 24 rokov odňatia slobody;
B.	keďže Sonia Dahmání je vystavená neľudským a ponižujúcim väzenským podmienkam bez prístupu k zdravotnej starostlivosti;
C.	keďže jej sestra Ramla Dahmání bola v júli 2025 odsúdená v neprítomnosti na základe obvinení zo šírenia falošných správ;
1.	odsudzuje svojvoľné zadržiavanie, súdne obťažovanie a odsúdenie právničky a komentátorky Sonie Dahmáníovej;
2.	požaduje okamžité a bezpodmienečné prepustenie Sonie Dahmáníovej a všetkých osôb zadržiavaných za uplatňovanie svojho práva na slobodu prejavu vrátane politických väzňov a obhajcov ľudských práv; naliehavo vyzýva tuniské orgány, aby stiahli všetky obvinenia proti Sonii Dahmáníovej a jej sestre a aby upustili od obťažovania ich rodiny;
[bookmark: _Hlk214916283]3.	odsudzuje podmienky, za ktorých je Sonia Dahmání zadržiavaná, vrátane nedostatočnej lekárskej starostlivosti, obmedzenej komunikácie s rodinou a právnym poradcom a oneskorených výsluchov, ako aj viaceré súdne veci, ktorých cieľom je predĺžiť jej zadržiavanie;
4.	trvá na tom, aby tuniské orgány chránili slobodu zhromažďovania a prejavu, zaručili nezávislosť súdnictva, zabránili zasahovaniu výkonnej moci do súdnych funkcií a dodržiavali práva a slobody zaručené tuniskou ústavou; odsudzuje stupňujúce sa svojvoľné zadržiavanie, politicky motivované prenasledovanie a obmedzovanie slobôd;
5.	vyzýva na úplné zrušenie zákonného dekrétu č. 54, ktorý viedol k trestnému stíhaniu za vyjadrenie názoru, a všetkých protiprávnych právnych predpisov používaných na obmedzenie slobôd;
6.	žiada inštitúcie EÚ, aby vyjadrili hlboké znepokojenie nad zhoršovaním situácie v oblasti ľudských práv v Tunisku a aby podnikli koordinované diplomatické kroky zamerané na uľahčenie prepustenia politických väzňov;
7.	vyzýva tuniské orgány, aby dodržiavali svoje záväzky vyplývajúce z medzinárodného práva v oblasti ľudských práv a z dohody o pridružení medzi EÚ a Tuniskom; berie na vedomie nedávny odklad zasadnutia Asociačnej rady EÚ – Tunisko a žiada Komisiu, aby sa situácia v oblasti ľudských práv stala stredobodom každého politického dialógu, finančnej pomoci, bezpečnostnej spolupráce a dohôd s Tuniskom;
8.	vyjadruje neochvejnú solidaritu s tuniskou občianskou spoločnosťou, obhajcami ľudských práv, nezávislými médiami a novinármi a združeniami právnikov; vyzýva Komisiu, aby reagovala na rozhodnutie tuniskej vlády zablokovať bankové účty organizácií občianskej spoločnosti; zdôrazňuje kľúčovú úlohu, ktorú zohrávajú odborníci pracujúci v oblasti práva pri ochrane právneho štátu a integrity súdneho systému;
9.	nabáda Tunisko, aby riešilo početné výzvy v celom regióne tým, že prevezme úlohu pri presadzovaní ľudských práv a demokracie;
10.	poveruje svoju predsedníčku, aby postúpila toto uznesenie Rade, Komisii, PK/VP a vládam a parlamentom členských štátov a tuniským orgánom.

